Etela Farkašová

**Etela Farkašová** (* 5. október 1943, Levoča) je slovenská spisovateľka, esejistka, publicistka a filozofka.

## Životopis
Narodila sa v rodine zdravotnej sestry a úradníka. Detstvo strávila v Bratislave, kde tiež vyštudovala základnú aj strednú školu. Po maturite v roku 1960 pokračovala v rokoch 19601964 v štúdiu na Pedagogickej fakulte Trnavskej univerzity v Trnave, odbor matematika – fyzika. Po absolvovaní štúdia pracovala ako stredoškolská učiteľka matematiky a fyziky v školách v Trnave a v Bratislave. V tom istom čase študovala filozofiu a sociológiu na Filozofickej fakulte Univerzity Komenského v Bratislave (19661972). Od roku 1972 prednáša na Katedre filozofie tejto univerzity, a od roku 1998 roku bola vedúcou tejto katedry.

Ako vedkyňa sa zaujíma o epistemológiu, a to najmä o problémy zmyslového a empirického poznania a ich vzťahu k racionálnemu poznaniu. Zaujíma sa ďalej o možné vzťahy medzi filozofickým a vedeckým myslením, ako aj o vzťah medzi filozofiou a umením, hlavne literatúrou. Od 90. rokov 20. storočia sa jej vedecký záujem rozšíril o feministickú filozofiu, s dôrazom na feministickú epistemológiu. Týmto témam venuje svoje vedecké práce, ktoré publikuje tak v slovenských, ako aj v zahraničných zborníkoch. Zároveň je uznávanou spisovateľkou a esejistkou, venuje sa aj publicistike a mnohokrát sa vyjadruje na tému dôležitých súčasných problémov v slovenskej tlači alebo rozhlase a televízii, s ktorými tiež spolupracuje.

V rokoch 19951996 prednášala vo Filozofickom inštitúte Viedenskej univerzity ako hosťujúca profesorka. Je členkou medzinárodnej skupiny pri NEWW (Network of East-West Women) a je spoluzakladateľkou a členkou Klubu slovenských prozaičiek „FEMINA”.

Zúčastnila sa viacerých domácich i medzinárodných konferencií (Praha, Brno, Berlín, Kyjev, Varna, Amsterdam, Viedeň, Göttingen, Lund...).

## Tvorba
Ako prozaička debutovala v slovenských časopisoch a prvú poviedkovú zbierku, *Reprodukcia času*, vydala v roku 1978 a odvtedy každých niekoľko rokov vydáva nový zväzok krátkych próz – buď knihu noviel, alebo v poslednej dobe svojich priaznivcov prekvapila aj zbierkou básní. Jej tvorba sa vyznačuje prevahou reflexívneho tónu nad vykonštruovanosťou príbehu. Vo svojich prácach sa sústreďuje na zobrazovanie života žien v súčasnej spoločnosti – miesto ženy v súčasnej rodine, medzigeneračné vzťahy, vzťahy medzi matkami a ich deťmi, úvahy o zmysle (seba-)obetovania, a popri tom svet emócií a rozprávanie o pokusoch nájsť ticho a pokoj vo vlastnom živote aj napriek hlučnej civilizácii, tvoria hlavné motívy jej poviedok a noviel.

Občas prekladá z nemčiny a angličtiny a zúčastňuje sa medzinárodných umeleckých projektov spolu s ostatnými slovenskými a aj rakúskymi spisovateľkami, s ktorými dvakrát pripravila antológie súčasnej slovenskej a rakúskej ženskej prózy. Spisovateľka nepopiera ani svoj vzťah k Poľsku, ktorý získala prostredníctvom prababičky z Nového Targu.

Vydala štrnásť prozaických kníh (za debut *Reprodukcia času* získala Cenu Ivana Krasku, ako ďalšie nasledovali *Snívanie v tráve*, *Nočné jazvy*, *Unikajúci portrét*, *Nedeľné fotografie*, *Deň za dňom* (cena Spolku slovenských spisovateľov), *Po dlhom mlčaní*, *Hodina zapadajúceho slnka*, *Záchrana sveta podľa G.*, *Stalo sa* (cena SC PEN, nominácia Anasoft litera), *Fragmenty/s občasnou túžbou po celostnosti* (Cena Bibliotéky 2009), *Káva s Bachom, čaj so Chopinom*, autobiograficky ladená próza *Pláne približne zapamätaného*, tri knihy esejí (*Etudy o bolesti a iné eseje*, *Uvidieť hudbu a iné eseje*, *Čas na ticho*) a šesť zbierok (vrátane spoluautorstva) poetických textov (*Na rube času*, *Opretá o ticho*, *Prstoklady* a spolu s ruskou poetkou Táňou Kuzovlevovou dvojjazyčnú knižku básní *Súradnice príbuznosti/Koordinaty rodstva*), spolu s poetkou Vierou Benkovou v srbčine zbierku básní *U zatišju sna* (2012), *Medzi záhradou a básňou* (2013). V r. 2000 jej vyšla vo Viedni spoločná knižka s Klarou Köttner-Benigniovou *Die Zeit der untergehenden Sonne/Čas zapadajúceho slnka*, v r. 2007 bibliofília *Uvideť muzyku* (titulná esej z knižky *Uvidieť hudbu a iné eseje*) v ruskom preklade, ktorá bola prezentovaná v Moskve v rámci Festivalu Bibliobraz 2007.

Je spoluautorkou monografií *Teória poznania* a *Na ceste k vlastnej izbe*, editorkou antológie z feministickej filozofie *Štyri pohľady do feministickej filozofie.* Odborné štúdie z filozofie publikuje doma a v zahraničí. Je spolueditorkou troch slovensko-rakúskych poviedkových antológií, editorkou antológie esejí *Rok 2000: úzkosti a nádeje* a viacerých vedeckých zborníkov. Jej texty sú preložené do viacerých jazykov (nemčina, angličtina, ruština, slovinčina, bulharčina, rumunčina, poľština, japončina, hindu, srbčina, arabčina…), zastúpená je vo viacerých domácich a zahraničných antológiách (rakúske, americké, ruské, arabské) a časopisoch. Spolu s Danielou Příhodovou vydala publikáciu *Femina v literatúre a kritike/Profily a rozhovory* (2009), ktorá mapuje tvorbu takmer dvoch desiatok súčasných slovenských autoriek združených v klube Femina. Na základe jej novely *Priateľstvá padajúceho lístia* vznikla rovnomenná televízna inscenácia (uviedla ju aj srbská televízia), intenzívne spolupracuje so Slovenským rozhlasom (je autorkou rozhlasovej hry *Rozhodnutie* a viacerých rozhlasových poviedok). V tomto roku jej má vyjsť kniha poviedok *Na rube plátna*.

Je členkou Spolku slovenských spisovateľov a Slovenského centra PEN, od r. 2011 aj členkou Rakúskeho spolku spisovateľov (Österreichischer Schriftsteller/Innenverband), Slovenského filozofického združenia, členkou viacerých odborných komisií, ako aj redakčných rád. Patrí medzi zakladajúce členky Klubu feministických filozofiek pri SFZ, Centra pre rodové štúdiá na Univerzite Komenského, a aj Klubu slovenských prozaičiek Femina. Popri vlastnej tvorbe sa venuje literárnej kritike, pričom sa zameriava najmä na súčasné domáce i zahraničné autorky, v posledných rokoch sleduje ako recenzentka slovenskú dolnozemskú literatúru. Je nositeľkou viacerých medailí Univerzity Komenského. Za rozvíjanie kultúrnych kontaktov s Rakúskom dostala od prezidenta Rakúskej republiky v r. 2004 vysoké štátne vyznamenanie. Absolvovala desiatky čítačiek doma a v zahraničí.

## Dielo

### Próza
* 1978 – *Reprodukcia času*, zbierka próz
* 1983 – *Snívanie v tráve*
* 1986 – *Nočné jazvy*
* 1989 – *Unikajúci portrét*
* 1993 – *Nedeľné fotografie*
* 1997 – *Deň za dňom*, novela, ktorá rozpráva o každodennom živote postihnutého chlapca a jeho matky
* 1998 – *Hodina zapadajúceho slnka*
* 2001 – *Po dlhom mlčaní*, novela, ktorá popisuje zložitý emočný vzťah medzi dospelou ženou a jej matkou
* 2002 – *Záchrana sveta podľa G.*, novela o mladej žene, ktorú po osobnej ťažkej skúsenosti trápia obavy, že svet sa rúti k chaosu, a preto sa pokúša o jeho záchranu alebo aspoň o záchranu svojho vlastného sveta pred týmto chaosom, k čomu používa všetky možné prostriedky
* 2005 – *Stalo sa*, novela, ktorá popisuje citové rozpoloženie ženy, ktorá sa stará o svoju zomierajúcu matku, a zároveň je opisom života žien na Slovensku na začiatku 20. storočia (nominovaná do finále Anasoft litera)
* 2008 – *Fragmenty s občasnou túžbou po celostnosti*
* 2010 – *Káva s Bachom, čaj so Chopinom*
* 2012 – *Pláne približne zapamätaného*
* 2013 – *Na rube plátna*
* 2017 – *Scenár*
*2019 –  *Hodiny lietania*
*2024  – *Partitúra života* (bibliofília)

### Poviedky v antológiách
* 1982 – *Soľ zeme*
* 1994 – *Tagtägliche Unendlichkeit. Slowakische Erzählungen*
* 1996 – *Planéta zrýchleného pohybu*
* 1997 – *Zbližovanie – Annäherung*, antológia poviedok rakúskych a slovenských prozaičiek
* 2001 – *Prúdenia – Strömungen*, antológia poviedok rakúskych a slovenských prozaičiek
* 2001 – *Ženy a fjordy*, antológia nórskych a slovenských autoriek
* 2007 – *Keď sa ženy odhalia*, antológia poviedok

### Poézia
* 2006 – *Na rube času*
* 2008 – *Opretá o ticho*
* 2010 – *Súradnice príbuznosti / Koordinaty rodstva* (spolu s Tatjanou Kuzovlevou, rusky a slovensky)
* 2011 – *Prstoklady*
* 2012 – *U zatišju sna* (spolu s Vierou Benkovou v srbčine)
* 2013 – *Medzi záhradou a básňou*
* 2014 – *Načúvam ránu*
* 2015 – *Cesty*

### Tvorba pre rozhlas
* 1981 – *Rozhodnutie*
* 1985 – *Návraty*
* 1986 – *Pivnica*

### Esej
* 1998 – *Etudy o bolesti a iné eseje*, zbierka esejí
* 2003 – *Uvidieť hudbu a iné eseje*, zbierka esejí
* 2009 – *Čas na ticho*
* 2014 – *Vrstvenie času*
* 2015 – *Paralely a prieniky*
* 2022  – *O tichu, pomalosti a iných hodnotách. Esej o čase, v ktorom žijeme a ako ho žijeme.* 

### Vedecké monografie
* 1980 – *Teória poznania*
* 1993 – *Štyri pohľady do feministickej filozofie*
* 2006 – *Na ceste k vlastnej izbe*
* 2016 – *Obloha plná odlietajúcich vtákov*

### Filozofické antológie
* 2000 – *Rok 2000: úzkosti a nádeje*
* 2001 – *Filozofia v kultúrnom kontexte* (spolu s M. Marcellim)
* 2003 – *Filozofia: minulé podoby – súčasné perspektívy* (spolu s M. Szapuovou)

## Ocenenia
Za svoju spisovateľskú tvorbu, rovnako ako aj za inú kultúrnu činnosť, získala viaceré ocenenia:
* 1978 – Cena Ivana Kraska za debut *Reprodukcia*
* 1988 – Cena nakladateľstva Pravda za monografiu *Teória poznania* (spoluautorka)
* 1992 – Cena SLF za filozofickú esej *Etudy o bolesti*
* 1993 – Cena SLF za filozofickú esej *Život ako rozhovor*
* 1997 – Cena Spolku slovenských spisovateľov
* 2004 – Zlatá medaila za prácu na Univerzite J.A. Komenského v Bratislave
* 2004     – Zlatý čestný odznak Rakúskej republiky za činnosť v záujme rakúsko-slovenskej kultúrnej spolupráce
* 2006 – Finalistka Anasoft litera za novelu *Stalo sa* 
* 2006     – Cena Slovenského centra P.E.N. za rok 2005 za novelu *Stalo sa*
* 2009 – Cena Bibliotéky za novelu *Fragmenty s občasnou túžbou po celostnosti*
* 2010 – Prémia Slovenského literárneho fondu za rok 2009 za esej *Čas na ticho*
* 2013 – Prémia Slovenského literárneho fondu za rok 2012 za prózu *Pláne približne zapamätaného*
* 2013     – Cena Slovenských pohľadov za literárnu kritiku a históriu
* 2014 – Prémia Literárneho fondu za celoživotný prínos k rozvoju slovenskej vedy doma i v zahraničí
* 2014     – Pamätný list SC PEN
* 2014     – Cena predsedu NR SR *Za výnimočný prínos v oblasti literatúry a filozofie* 
* 2014     – Finalistka Ceny Jána Johanidesa za prózu *Na rube plátna*
* 2014     – Pamätná medaila rektora Univerzity Komenského
* 2015 – Cena Literárneho týždenníka za recenzistiku a za preklad súčasnej rakúskej prózy a poézie
* 2015     – Prémia Literárneho fondu v kategórii esejistiky za rok 2014 za dielo *Vrstvenie času*
* 2018 – Cena Anasoft litera za prózu *Scenár* 
* 2019 – Krištáľové krídlo za rok 2018 v kategórii Publicistika a literatúra 

## Referencie

## Externé odkazy
* 
* Etela Farkašová – Slovenské centrum PEN
* Diela Etely Farkašovej v súbornom katalógu Slovenskej národnej knižnice

Kategória:Slovenskí spisovatelia
Kategória:Slovenskí prozaici
Kategória:Slovenskí prekladatelia
Kategória:Slovenskí filozofi
Kategória:Slovenskí autori náučnej literatúry
Kategória:Slovenskí publicisti
Kategória:Slovenskí pedagógovia
Kategória:Ženy v slovenskej literatúre
Kategória:Laureáti Ceny Ivana Kraska
Kategória:Laureáti Anasoft litera
Kategória:Držitelia Krištáľového krídla
Kategória:Vyučujúci na Filozofickej fakulte Univerzity Komenského v Bratislave
Kategória:Absolventi Pedagogickej fakulty Trnavskej univerzity v Trnave
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Levoče